text: Tre unge iværksættere får pris 
  14 januar 2010 kl. 13.05
  Foran 500 andre virksomheder er de blevet hædret for deres jobportal Ungarbejde.dk
  Rasmus Terp, Martin og Andreas Fabricius har fået Iværksætterprisen 2010 i Vejle.
  - Det er den ypperste hæder at modtage for en virksomhed i Vejle-området. Vi havde ikke regnet med at være med i opløbet, så det var en enorm glæde at modtage prisen, siger 19-årige Martin Fabricius, der er udviklingschef og medstifter af jobportalen.
  - Utroligt at tænke 2 år tilbage, da vi startede med at komme i IDEA-House i Vejle, hvorfra vi byggede vores første version af portalen op. Processen fra idé til online er da også kun blevet muligt i kraft af de personer, som har troet på os tre hele vejen, siger han.
  Ungarbejde.dk startede med at teste konceptet i Vejle primo 2008.
  Herefter fik portalen hurtigt ben at gå på, og de første kunder kom i hus. 
  - Ungarbejde.dk har været igennem hele iværksætter-møllen i Vejle, siger borgmester i Vejle Arne Sigtenbjerggaard.
  - Lige fra innovation på Vejle Handelsskole, Vejle Erhvervsudvikling, Åbne Faciliteter og i dag i Idea House. De tre unge stiftere er rollemodeller for andre unge med en god idé i maven, siger han.
  Ungarbejde.dk
  